ملائيشيا (انگريزي ٻولي: Malaysia) جا گهر ٽن قسمن ۾ ورهائي سگهجن ٿا. هڪ ته سڄا ڪاٺ جا ٿين. جن جو ڪاٺ جو پٽ زمين تي هجڻ بدران ٽي فٽ کن مٿي ڪاٺ جي پيل پاين تي ٿئي. ان مان اهو فائدو آهي ته نانگ بلائون ۽ جيت جڙا جيڪي هتي گهڻا ٿين ٿا، انهن کان بچاءُ رهي ٿو ۽ ٻيو سخت مينهن جي ڪري وهندڙ پاڻيءَ کان مٿانهون رهي ٿو ۽ گهر هيٺيان ڇڏيل اها جاءِ اسٽور روم يا بُهري طور به ڪم اچي ٿي. يعني ڪاٺيون، ڪوڏر، سُپ، دٻا، ڌوپ ڇٽيون وغيره اتي رکي سگهجن ٿا، اهڙن گهرن کي ملائيشيا ڪمپونگ هائوس (ڳوٺاڻا گهر) چيو وڃي ٿو. ٻيا اوچي درجي جا، شهرن ۾ پڪا گهر ٿين. يعني بنگلو ٽائيپ کڻي نه به هجن، پر سرن جا، يا پٿرن جا يا گچ ۽ گاري جا ٿين يعني منجهن ڪاٺ تابوت وانگر استعمال نٿو ٿئي. ٽيان وچولي درجي جا ٻنهي جو مڪسچر آهن.